ΓΡΑΠΤΗ ΕΡΩΤΗΣΗ E-2843/96 υποβολή: Amedeo Amadeo (NI) προς την Επιτροπή (25 Οκτωβρίου 1996)

Θέμα: Εφοδιασμός με αέριο

Σε σχέση με το θέμα του εφοδιασμού με αέριο και τις προοπτικές του στην ΕΟΚ, η συνολική ζήτηση φυσικού αερίου στην ΕΕ, η οποία αντιστοιχούσε σε 254 εκατ. τόννους ισοδύναμου πετρελαίου το 1994, αναμένεται να φτάσει τους 411 εκατ. τόννους ισοδύναμου πετρελαίου το 2010. Έτσι, λοιπόν, η ποσοστιαία αναλογία του φυσικού αερίου στο σύνολο της ενεργειακής ζήτησης θα ανέλθει από 19% που ήταν το 1994, σε 26% το 2010.

Δεδομένου δε ότι η εσωτερική παραγωγή το 1994 ήταν μόνον 157 εκατ. τόννοι ισοδύναμου άνθρακα, η ΕΕ εξαρτάται σήμερα, σε ποσοστό 40%, από τις εισαγωγές για τον εφοδιασμό της σε φυσικό αέριο. οι εισαγωγές αυτές προέρχονται από τρεις κυρίως χώρες: τη Ρωσία, κατά το ήμισυ και πλέον, την Αλγερία και τη Νορβηγία σε ποσοστό κατά τι λιγότερο του ενός τετάρτου από την κάθε μία.

Από τα στοιχεία αυτά, μολονότι δεν είναι πλήρη, συμπεραίνεται σαφώς μια φαινομενικά ακατάσχετη ζήτηση αερίου, τάση που επιβεβαιώνεται και από τις εκτιμήσεις της EUROGAS.

Λυπούμενοι για το πενιχρό ενδιαφέρον που φαίνεται να επιδεικνύεται για την ανάπτυξη εγκαταστάσεων υγρού φυσικού αερίου, που αποτελούν, ωστόσο, τη μόνη εναλλακτικη λύση στις εισαγωγές αερίου με αγωγούς αερίου, ζητούμε από την Επιτροπή να αποδώσει μεγαλύτερη σημασία στις δυνατότητες των ίδιων των εγκαταστάσεων υγρού φυσικού αερίου με προοπτική αφενός μεν μεγαλύτερης ευελιξίας ως προς τον εφοδιασμό της ΕΕ, αφετέρου δε βελτίωσης της ασφάλειας εφοδιασμού των χωρών του Νότου.

Απάντηση του κ. Παπουτσή εξ ονόματος της Επιτροπής (28 Νοεμβρίου 1996)

Η Επιτροπή θα επιθυμούσε να υπενθυμίσει ότι στην ανακοίνωσή της για τον ανεφοδιασμό της Κοινότητας με φυσικό αέριο και τις προοπτικές του ((Εγγρ. COM(95) 478 τελικό. )),η αξιοποίηση εκ μέρους της Ευρώπης και των πιθανών πηγών υγροποιημένου φυσικού αερίου (LNG) σ τη Μέση Ανατολή και την Κεντρική και Λατινική Αμερική, σε συνδυασμό με τις ήδη χρησιμοποιούμενες πηγές από τη Βόρεια Αφρική, το Abu Dhabi και την Αυστραλία, θεωρούνται ως μέθοδοι για τη διαφοροποίηση του ανεφοδιασμού και κατά συνέπεια ως συμβάλλουν στην ασφάλεια του εφοδιασμού της Κοινότητας με φυσικό αέριο.

Η υλοποίηση των έργων αυτών, τόσο στις τρίτες χώρες που αναλαμβάνουν τον ανεφοδιασμό της Κοινότητας όσο και στους κοινοτικούς αποδέκτες τερματικών εγκαταστάσεων για υγροποιημένο φυσικό αέριο στην Κοινότητα, εντούτοις εμπίπτει στις αρμοδιότητες του βιομηχανικού κλάδου του φυσικού αερίου και κατά συνέπεια θα πρέπει να δικαιολογείται από τις εξελίξεις στην αγορά.

Η Επιτροπή στο πλαίσιο των αρμοδιοτήτων της υποστηρίζει την υλοποίηση των έργων LNG. Η πρόταση της Επιτροπής για ενημερωμένο κατάλογο των έργων που αφορούν τα διευρωπαϊκά δίκτυα κοινού ενδιαφέροντος στον τομέα της ενέργειας συμπεριλαμβάνει τις τερματικές εγκαταστάσεις LNG (νέες εγκαταστάσεις και εκσυγχρονισμός των ήδη υφισταμένων) στην Ελλάδα, την Πορτογαλία, την Ισπανία, τη Γαλλία και την Ιταλία. Επιπλέον, η Επιτροπή και το συμβούλιο συνεργασίας του Κόλπου χρηματοδότησαν από κοινού τη διάσκεψη που πραγματοποιήθηκε στα Κατάρ για το φυσικό αέριο το Νοέμβριο του 1996 που μεταξύ άλλων απέβλεπε στο να εξετασθεί η δυνατότητα εξαγωγής υγροποιημένου φυσικού αερίου από την περιοχή του Κόλπου στην κοινοτική αγορά φυσικού αερίου.